b'\n_START_ARTICLE_\nWatauga County\n_START_PARAGRAPH_\nWatauga County er et county i det vestlige North Carolina i USA. Den nordvestlige del af Watauga County har gr\xc3\xa6nse til Tennessee. Watauga County har ca. 43.000 indbyggere (2000).\n_START_SECTION_\nHistorie)\n_START_PARAGRAPH_\nWatauga County blev dannet i 1849 af omr\xc3\xa5der, der var udskilt fra Ashe County, Caldwell County, Wilkes County og Yancey County. I 1861 blev dele af omr\xc3\xa5det udskilt sammen med dele af Burke County, Caldwell County, McDowell County og Yancey County og sl\xc3\xa5et sammen til Mitchell County. Endelig blev yderligere dele af Watauga County, Caldwell County og Mitchell County sl\xc3\xa5et sammen til Avery County i 1911._NEWLINE_Watauga County er opkaldt efter Watauga River. Flodens navn kommer af et indiansk udtryk, som de forskellige kilder er noget uenige om, hvad betyder, men "Det smukke Vand", "Det Hviskende Vand", "Landsbyen med de mange Kilder" og "Floden med \xc3\xb8erne" er blandt forslagene.\n_START_SECTION_\nGeografi og klima\n_START_PARAGRAPH_\nWatauga County d\xc3\xa6kker et areal p\xc3\xa5 810 km\xc2\xb2. 1 km\xc2\xb2 er vand, mens resten er land. Hele Watauga Countys areal ligger i Appalacherne, n\xc3\xa6rmere betegnet i Blue Ridge Mountains. Det h\xc3\xb8jeste punkt er Calloway Peak med 1.818 meter. Tinden er den h\xc3\xb8jeste top Grandfather Mountain massivet. Byen Beech Mountain (1.678 m over havet) er den h\xc3\xb8jeste beliggende by \xc3\xb8st for Mississippi-floden. Det administrative centrum for Watauga County er byen Boone, der med sine 995 meter over havet er den h\xc3\xb8jst beliggende by med over 10.000 indbyggere i hele det \xc3\xb8stlige USA._NEWLINE_Watauga County omfatter dele af to nationalt beskyttede omr\xc3\xa5der: Blue Ridge Parkway, der er en s\xc3\xa5kaldt National Parkway og Pisgah National Forest, der som navnet antyder er en National Forest.\n_START_SECTION_\nBydistrikter\n_START_PARAGRAPH_\nWatauga County er opdelt i 15 bydistrikter (kommuner): Bald Mountain, Beaverdam, Blowing Rock, Blue Ridge, Boone, Brushy Fork, Cove Creek, Elk, Laurel Creek, Meat Camp, New River, North Fork, Shawneehaw, Stony Fork og Watauga.\n_START_SECTION_\nKlima\n_START_PARAGRAPH_\nKlimaet i Blue Ridge Mountains er en del k\xc3\xb8ligere end i de \xc3\xb8stligere dele af North Carolina. Hurtige og uventede skift i vejret forekommer tit. Pludselig temperaturfald med frost i b\xc3\xa5de det sene for\xc3\xa5r og det tidlige efter\xc3\xa5r er helt normalt p\xc3\xa5 trods af omr\xc3\xa5dets sydlige beliggenhed (p\xc3\xa5 h\xc3\xb8jde med Algier i Nordafrika). Der er rapporteret om slud og sne i samtlige \xc3\xa5rets m\xc3\xa5neder bortset fra juli og vintrene minder mere om dem i de nordlige stater end i Sydstaterne.\n_START_SECTION_\nBefolkning\n_START_PARAGRAPH_\nVed folket\xc3\xa6llingen i 2000 udgjorde befolkningen 42.695 mennesker, hvoraf over 96\xc2\xa0% var hvide. 16,3\xc2\xa0% var under 18 og 11\xc2\xa0% var 65 eller \xc3\xa6ldre._NEWLINE_Den gennemsnitslige husstandsindkomst var 32.611 dollars, mens en familie gennemsnitligt havde en indkomst p\xc3\xa5 45.508 dollars. Ca. 7\xc2\xa0% af befolkningen levede under den officielle fattigdomsgr\xc3\xa6nse._NEWLINE_Countrymusikerne Al Hopkins (1889 til 1932) og den 8-dobbelte grammyvinder Doc Watson (f. 1923) er f\xc3\xb8dt i Watauga County.\n_START_SECTION_\nErhverv\n_START_PARAGRAPH_\nI Watauga County produceres store m\xc3\xa6ngder Fraser Fir (Frasergran/Abies Fraseri), der s\xc3\xa6lges som juletr\xc3\xa6er. Tidligere blev der ogs\xc3\xa5 dyrket store m\xc3\xa6ngder k\xc3\xa5l, og der l\xc3\xa5 en sauerkraut fabrik i Boone; fabrikken er nu lukket, men b\xc3\xa6kken, der l\xc3\xb8ber gennem byen kaldes stadig "Kraut Creek"._NEWLINE_Watauga Farmers Market har v\xc3\xa6ret drevet i Boone siden 1974. Boone er lokalt skisportscentrum i vinterm\xc3\xa5nederne. Ligeledes i Boone ligger Appalachian State University.'